《暑甚呼童取车帱障日色戏咏》
明代·李之世

油碧作车帱，周遭八九尺。向来御霜霰，今以顿高壁。

燕京六月天，骄阳酷了得。炎埃捲白涛，地作龟文坼。

行渴望眢井，无荫可憩息。居人惮种树，蚊虻之所宅。

炎暑尚可那，蚊虻嘴太螫。停午火轮飞，家家匿檐隙。

庭庑下布帘，聊以遮日炙。间有缚高棚，紬箔编丛荻。

余居僦委巷，蜗庐矮且窄。欲作棚箔遮，千钱亦可惜。

猛然思敝帱，堪与骄阳敌。先乃擞埃尘，次以清泉涤。

悬梯上屋牙，施绳垂两纆。展开琉璃幔，恰恰当甔甋。

洞户散郁蒸，兼豁疏棂格。砌除屏诸有，绀绿摇空碧。

回风捲翠旗，似洒蕉窗色。又如行风涛，布帆饱半席。

热恼想顿蠲，兴居随以适。南海蒲葵扇，湘潭斑竹席。

几席虽不良，揩抹净如拭。笔研差不恶，副以奇书籍。

平头持秃帚，扫灭苍蝇迹。倦来枕书卧，兴或弄笔墨。

以此閒功课，颓阳易向夕。纵非羲皇侣，权谢褦襶客。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。